Bilag 7 Procedure ved udstedelse af påbud om kogeanbefaling

**7.1 Procedure ved udstedelse af påbud om kogeanbefaling**

Når der påvises E.coli eller tydeligt forhøjede indhold af de andre bakterier/kimtal, følges følgende procedure:

1. **Vurdering:**

Når vandværket/bestyrelsen modtager varsling om påvisning af E.coli eller tydeligt forhøjede indhold af de andre bakterier/kimtal, vil myndighederne straks kontaktes for drøftelse af handlingsforløbet.

Kommunen drøfter sagen med Embedslægen (Sundhedsstyrelsen), herunder om særlige forhold skal tages i agt og om der er særligt følsomme forbrugere, der forsynes af vandværket.

1. **Kommunen udsteder påbud:** Der udstedes herefter et påbud til vandværkets formand/driftsleder om at anbefale forbrugerne at koge vand til brug i husholdning, fødevareproduktion/-rengøring og lignende steder. Påbuddet vedlægges tit vejledningen "Kogning af drikkevand" med oplysning om, hvad forbrugerne i praksis skal gøre. Vejledningen "Kogning af drikkevand" er vedlagt som afsnit 7.2.
2. **Orientering af forbrugere:** Vandværkets ejer/bestyrelse skal orientere forbrugerne om, at det anbefales at koge vandet.
3. **Udarbejdelse af handlingsplan:** Vandværket skal normalt udarbejde og fremsende en handlingsplan til kommunen med henblik på at finde og fjerne årsagen til det forhøjede bakterieindhold i drikkevandet og dokumentere, at vandet igen overholder kvalitetskravene.
4. **Ophævelse af kogeforbud:** Når årsagen er fundet og fjernet, og vandkvaliteten igen er acceptabel, ophæver kommunen kogeanbefalingen over for vandværkets ejer/bestyrelse. Ejeren af vandværket/bestyrelsen skal meddele forbrugerne, at kogeanbefalingen er ophævet.

**7.2 Vejledning ”Kogning af drikkevand”**

**Miljøstyrelsens vejledning**

Vejledningen1 indeholder et Afsnit 4.1 og et Bilag A med forskrifter for kogning af drikkevand, samt hvad kogt og ukogt drikkevand typisk kan bruges til.

**Sådan koges drikkevandet**

Ved kogning forstås opvarmning af vandet til 100°C i 1 minutter. Vandet skal således ”spilkoge”, hvorved de fleste mikroorganismer, bortset fra enkelte virus og sporer, inaktiveres/dræbes. Det er vigtigt, at både temperatur (spilkogning) og tid overholdes.

En effektiv kogning kan ske ved brug af en almindelig kedel eller gryde. Ved brug af elkedel gives en portion vand to opkog med 2-5 minutters mellemrum. Efter kogning afkøles vandet, før det evt. hældes på flasker. Undgå at bruge bløde plastflasker, der kan give vandet afsmag af plastik.

Vand i kaffe- og temaskiner opnår sjældent en temperatur på 100 °C i 1 minut. Vandet kan dog anvendes, såfremt vandet i disse maskiner opvarmes til min. 80 °C, idet den akkumulerede drabseffekt ved opvarmning til - og nedkøling fra - 80 ºC svarer til en opvarmning af vandet til 100 ºC i 1 minut.

**Hvad kan ukogt/kogt vand anvendes til?**

Nedenfor er angivet eksempler på, i hvilke situationer der kan bruges forurenet vand, selv om der er givet kogeanbefaling. Udgangspunktet er, at der ikke skal anvendes forurenet vand. I en given situation skal man rette sig efter de særlige forskrifter, som gælder i den aktuelle sag.

**Madlavning**

Det forurenede drikkevand kan bruges til kogning af kartofler, spaghetti o.lign. (hvis vandet ikke afgiver smag, lugt eller andet til fødevarerne), idet mikroorganismerne dræbes ved kogningen.

Det forurenede vand må ikke anvendes til skylning af salat eller andre rå grøntsager – i stedet kan skylningen foretages med afkølet, kogt vand.

**Personlig hygiejne**

Vandet vil ofte kunne benyttes til bruse- og karbadning, men man skal være opmærksom på, at små børn ofte drikker af vandet.

Anvendelse af vandet til badning vil afhænge af vandets forureningsgrad.

Forurenet vand må ikke anvendes til tandbørstning – brug afkølet kogt vand. Proteser o.lign. kan ofte renses ved at blive lagt i kogt vand.

**Opvask**

Det forurenede drikkevand er ikke egnet til opvask i hånden, medmindre det har været kogt, idet det forurenede vand kan smitte via hænderne eller via genstande (indirekte kontaktsmitte).

Institutionsopvaskemaskiner, der ved slutskyl opnår en temperatur af vandet på mindst 80°C, kan anvende forurenet vand. Almindelige husholdningsopvaskemaskiner når ikke op på denne temperatur og kan ikke bruges.

**Tøjvask**

Det forurenede drikkevand kan anvendes til vask og maskinvask.

**Rengøring**

Det forurenede vand kan bruges med almindeligt rengøringsmiddel til gulvvask o. lign., men er ikke egnet til rengøring af køkkenborde, - skabe eller lign., medmindre det har været kogt. Den anvendte rengøringsklud lægges til vask efter brug, eller der anvendes en éngangsklud, der kasseres efter brug.

**Vanding**

Grøntsager, der indtages i rå tilstand, må ikke vandes med forurenet vand.

Ref.

/1/ Miljøstyrelsens Vejledning af marts 2013 om håndtering af overskridelser af de mikrobiologiske drikkevandsparametre